சென்ற டிசம்பரில் எனக்கும் மனுஷ்யபுத்திரனுக்கும் மனக்கசப்பு உருவானது. அவரது கவிதைகளைப்பற்றிய விமரிசனத்தில் நான் அவரது தன்னிரக்கக் கவிதைகளை கடுமையாக நிராகரித்திருந்தேன். அந்த தன்னிரக்கமே அவரை புரட்சிகர இயக்கங்களுடன் இணைய முடியாது செய்தது என்றும் அந்த தன்னிரக்கத்தை அவர் ஒடுக்கப்பட்ட மக்களின் உணர்வாக விரித்துக்கொண்டமையால் முக்கியமான கவிதைகளை எழுத முடிந்தது என்றும் சொல்லியிருந்தேன்.